Jól bevált recept távol-keleti módra
Szládovics Orsolya2010.04.08. 10:58
Egy rejtélyes öngyilkossággal, néhány furcsa és összefüggéstelennek tűnő eseménnyel indul A szerelem és halál egyenlete. A főcím és a bevezető képkockák már előre sugallják a távol-keleti thrillerek jellegzetes filozofikus világát, amely általában ötvöződik a keményebb, akciódúsabb jelenetekkel. Az első negyedóra olyan pörgős, hogy emiatt egy meglepő és izgalmas történetre számítunk. Egy taxisofőr lány (aki a film elejétől a végéig lebilincseli a tekintetünket) négy éve megszállottan keresi eltűnt barátját. Folyton róla beszél utasainak, a képét mutogatja, hátha végre valaki felismeri. Egy szép napon két ütődött pasas száll be hozzá, akik lenyúlják Hi Mi magazinját, amelyben az eltűnt srácról készült fotóit őrizte. A két férfi otthagyva a taxit egy felüljáróhoz siet, ahol találkozójuk van egy rejtélyes alakkal. Mikor meglátják őt, a férfi egy szofisztikus monológ után hirtelen leveti magát az alatta száguldó kocsik közé. Ezzel pedig események hosszú láncolatát indítja el.
Zhou Xun A szerelem és halál egyenlete című filmben
Ahhoz képest, hogy mennyire várakozástelien indul a film, a végére szépen lassan elveszti érdeklődését a néző. Sajnos hiába játssza remekül a szerelmes és kétségbeesett, ugyanakkor vadóc taxislány szerepét Zhou Xun, ez mégsem lesz elég, hogy fenntartsa a figyelmet kilencven percen át. A történet körülbelül a felénél ellaposodik. A befejezés nagyjából kiszámítható, tipikusan olyan, amilyet nem most látunk először, egyszóval nem esik le tőle az állunk. Ennek ellenére azért akadnak benne jó részek. A két vidéki fickó figurája helyenként kifejezetten vicces, találkozunk egy-két szép kameramozgással is, és a főszereplő lány karaktere kidolgozott, az őt játszó színésznő pedig, ahogy már említettem telitalálat. A film második önálló rendezésként abszolút ígéretesnek nevezhető, érdemes lesz nyomon követni Cao Baoping munkáit. A szerelem és halál egyenlete tehát annak ellenére, hogy jól bevált recept szerint készült, egy laza esti mozinak tökéletes.
A szerelem és halál egyenlete (The Equation of Love and Death)
Rendező: Cao Baoping
Szereplők: Zhou Xun, Deng Chao, Zhang Hanyu, Wang Baoqiang, Wang Yanhui
17. Titanic filmfesztivál - A Tigris éve-szekció
színes, 96 perc
04.09. 18.45 Toldi Mozi
04.14. 20.30 KINO
821Magyar többségi tulajdonba kerülhetnek a hazai Tesco-lánc áruházai
305Mind a négy gyerekét rendszeresen megerőszakolta egy kerepesi házaspár - videó
Titanic filmfesztiválkritikaA szerelem és halál egyenlete